Upoznavanje učenika s istarskim pričama i nadnaravnim bićima

Intervju s Dragom Orlićem

Književnik, publicist i satiričar Drago Orlić došao je u OŠ Finida sa željom da svojim pričama o nadnaravnim bićima uvede učenike u projekt Magična Istra. Nakon što nam je podijelio savjete kako se obraniti od tih bića, pristao je na kratki intervju u kojem nam je ispričao svoje mišljenje o štrigama i štrigunima, svojoj inspiraciji i sjećanjima iz djetinjstva.

**Koja vam je najdraža priča? Zašto?**

Evo, sada ću vam ispričati koja mi je najljepša priča i zašto.“Mama pelja malega i gredu prema kružeri. I na kružeri vidi tri-četiri čovika. Međutim, jenoga ne pozna. Mami je taj odmah bija sumnjiv. Ti more biti štrigun ili urečljivac. I ča je mama učinila? Rekla je malen klincu neka se popiša na ruku i da se sa tom mokraćom umije po licu. I ništa mu nije bilo.“ To mi je najdraža priča.

**Vjerujete li Vi u štrige i štrigune?**

Vjerujem. Ispričat ću još jednu priču.“Na stolu uvijek mora biti kruh položen ne naopako da se ljulja, nego onako kako je pečen, ravno. A zašto? Jer ako stoji tako da se kolemba, on zaziva siromaštinu.“ I onda kad kod ja vidim neku štrucu kruha da stoji udnapak, ja je odmah poravnam.

**Koje vam je mitološko biće najdraže i zašto?**

Recimo da mi je najdraže jer mi je najbliže satir, a to je grčki mitološki junak koji odgovara ovom našem orku. Jer je po čovik, a po praz. I on ima nadnaravne moći, te da more teći brzo kako praz, a ne kako čovik, ali u isto vrime on je čovik i more razmišljati kako čovik.

**Kako ste počeli skupljati ove priče i što vas je inspiriralo?**

Pa na mene je fascinantno djelovao doživljaj iz djetinjstva kada sam bio kod babe i dide. To se dogodilo kada smo komušali  trukinje, dolazio je neki pijanac koji se pravio da ima nadnaravne moći, a zapravo je samo stija da mu daju piti i takve stvari.

**Koji vam je grad, mjesto ili bilo što istarsko najveća inspiracija?**

Sada ću biti izdajica (smijeh), ali meni je to Vodnjan. Jer sam tamo proveo djetinjstvo. Još uvijek kada si želim priuštiti nekakvo zadovoljstvo, potajno da me nitko ne vidi (smijeh) prođem kroz sve one ulice kroz koje sam teka kad sam bio mali.

**Je li lakše pisati na standardnome jeziku ili na čakavštini? Razumiju li današnja djeca čakavštinu?**

Današnja djeca nažalost sve manje razumiju čakavštinu jer se općenito sve manje priča. Ovo prvo pitanje mi je jako interesantno jer se ja s tim jako često sukobljavam. Kad se koncentriram na dijalekt naprosto ne mogu pisati na standardnom jeziku. Također se ista tema ne može pisati na oba jezika, naprimjer prevoditi Bibliju je besmisleno jer naprosto na književnom jeziku ne zvuči dobro. Zato postoje neka djela koja bolje zvuče na standardnom jeziku, ali postoje neka koja zvuče bolje na dijalektu.

**Jeste li pisali kao dijete i što ste pisali?**

Jako sam volio pisati i crtati. Naravno volim i sada! U Srednjoj sam školi naročito volio pisati, ali problem mi je bio to što sam imao puno pravopisnih grešaka!

**Kome su namijenjene vaše priče?**

Pa naročito Istrijanima koji znaju nešto o krsnicima i štrigama.

**Što najviše volite čitati?**

Najviše volim čitati poeziju, čitam knjige koje je već odavno trebalo pročitati. Trenutno čitam knjigu Dvorske Lude.

**Koji su još vaši hobiji?**

Ljenčarenje. Skijanje. Sakupljam razne knjige, starije od 100 godina. Mislim da imam najveću kolekciju starih molitvenika!

**Imate li nešto poručiti djeci?**

Prvo da uče, drugo da uče, treće da uče i četvrto da uče, ali ne previše!!

Pripremile: Lucija Milohanić, Viktorija Komšić i Nina Sladonja, Jezično-novinarska skupina

Mentorica: Sanja Rabar, učiteljica HJ